
"...és FELVÉTEL!" – Készségfejlesztés filmek segítségével az angolórán

Jelen munka a nyelvoktatás egy aktuális és releváns területét vizsgálja, mégpedig a készségfejlesztést játékfilmek segítségével az angolórán. Két kutatási kérdésre keresem a választ, melyek a következők: “Mely készségek fejleszthetők játékfilmek segítségével?” valamint “Mely feladattípusok alkalmasak készségfejlesztésre ezen a területen?”. Annak érdekében, hogy választ találjak e két kutatási kérdésre, egy kvalitatív kutatást végeztem el. Egy bizonyos filmet – A keresztapus című vígjátékot – vetítettem le egy tizenhat fős, tizenhét évesekből álló, középszintű angolcsoportnak, akik egy budapesti négyosztályos szakközépiskolába járnak. Célom az volt, hogy úgy dolgozzuk fel a filmet, hogy mind a négy készséget – olvasás-, írás-, hallás-, illetve beszédkészség – fejlesszük. A diákokat kilenc egymást követő angolórán figyeltem meg, valamint a csoport egy kvalitatív kérdőívet is kitöltött. A kutatás eredményei azt mutatják, hogy mind a négy készség fejlesztése lehetséges egyetlen játékfilm segítségével. Továbbá kiderült, hogy az általános szövegértési kérdések, a kooperatív feladatok, a kreatív, képzelőerőre építő feladatok, valamint az olyan feladatok, melyek teret adnak a diákok személyes véleményének kifejezésére mind alkalmasak erre a célra.

